কেষ্টপুরের খালপাড়ে প্রকাশ্য রাস্তায় লড়াই বুধবার! স্থায়িত্ব ২০ মিনিট। 
এই লড়াই দুই ষাঁড়ের হলেও আতঙ্কে নাভিশ্বাস উঠেছে পথচলতি মানুষের। এমনকী, ভিআইপি রোডেও যানচলাচল থমকে যায় কয়েক মিনিটের জন্য।
ঘটনার সূত্রপাত সকাল সাড়ে ১০টা নাগাদ। কেষ্টপুর-জগৎপুর অটোস্ট্যান্ড থেকে ঢিলছোড়া দূরত্বে ভিআইপি রোড এবং কেষ্টপুর বাঁকের সংযোগস্থলে বসেছিল একটি কালো রঙের ষাঁড়। এক প্রত্যক্ষদর্শী জানান, আচমকা একটি সাদা-কালো রঙের ষণ্ড সেটিকে গুঁতোতে শুরু করে। তবে কিছুক্ষণের মধ্যেই ভিআইপি রোড শিং-য়ে তোলে দু’টিতে। 
প্রত্যক্ষদর্শীদের বিবরণ অনুযায়ী, একবার এ ওকে ঠেলে কেষ্টপুর মোড়ের দিকে নিয়ে যায় তো পরক্ষণে ঠেলাঠেলির অভিমুখ অটোস্ট্যান্ডের দিকে। বিপত্তি বাধে একটি বেসরকারি বাসের গায়ে ধাক্কা লেগে কালো ষাঁড় মাটিতে পড়ে যাওয়ার পরে। এরপরই সাদা-কালোর গুঁতোয় কালো ষাঁড়ের নাক-মুখ দিয়ে রক্ত বেরোতে থাকে।
দিনের ব্যস্ত সময়ে ভিআইপি রোডে যানবাহনের চাপ থাকেই। কাছেই দেশপ্রিয় বালিকা বিদ্যালয়। সেই সময় অনেক ছাত্রী অভিভাবকের সঙ্গে স্কুল যাচ্ছিল। দুই ষাঁড়ের রণমূর্তি দেখে প্রাণভয়ে ছুট লাগান পথচারী, স্কুলছাত্রী থেকে স্থানীয় ব্যবসায়ীরা। মুরগি ব্যবসায়ী বালু মণ্ডল জানান, হুড়োহুড়ির মধ্যে এক মহিলা আরেক মহিলার উপরে হোঁচট খেয়ে পড়ে যান। ঘটনাস্থলের কাছেই একটি বিরিয়ানির দোকান। ছুটোছুটির চোটে বিরিয়ানির হাঁড়ি রাস্তায় পড়ে যাওয়ার জোগাড় হয়েছিল। 
এরই মধ্যে বাগুইআটি থেকে উল্টোডাঙাগামী বাস-সহ অন্য যানবাহন দাঁড়িয়ে পড়ে। কুড়ি মিনিটের লড়াই থামাতে স্থানীয় বাসিন্দারাই এগিয়ে আসেন। বাঁশ-ইট-জল ছুড়ে যুদ্ধ থামানো হয়। ষণ্ডযুদ্ধের জেরে ভিআইপি রোডে যান চলাচলে সাময়িক প্রভাব পড়ার খবর পুলিশ অবশ্য স্বীকার করেনি। 
স্থানীয় বাসিন্দারা অবশ্য হাড়েহাড়ে টের পেয়েছেন, লড়াই কাকে বলে!